Publication: Magyar Közlöny
Issue: MK-2000-135 (Year: 2000, Number: 135)
Era: 1990-2004
Section: kiadásáról szóló 23/1997. (VI. 4.) MKM rendelet (a továbbiakban: R.) 2. §-ának (1) bekezdése helyébe a következő
Paragraph Index: 31

h) 3.5. „A halmozottan sérült siket tanulók fejlesztése” cím második, harmadik és negyedik bekezdése helyébe a következő rendelkezés lép: „A halmozottan sérült siket tanulók másik csoportjában a különböző fokú értelmi fogyatékosság jelent súlyos akadályozottságot mind a pszichés fejlődés egészében, mind a kognitív területen, mind pedig a nyelvi és más kommunikációs lehetőségek kialakulásában. Fejlesztésük a súlyos hallássérült és az értelmi fogyatékos tanulók lehetőségeinek, módszereinek figyelembevételével történik. A helyi tanterv készítésénél az V. fejezetben meghatározottakat kell alapul venni azzal, hogy a követelmények — a halmozottan sérült hallássérült tanuló iskolai fejleszthetőségének figyelembevételével — módosíthatóak. Oktatásukban szükség esetén a jelnyelv — mint módszer és döntő információszerzési, valamint közlő csatorna — alkalmazása javasolt. A hallássérülés együtt járhat más testi és érzékszervi (látás, mozgás) sérüléssel is. Az oktatás a domináns fogyatékosságnak megfelelő intézményben történik. A halmozottan sérült siket tanuló oktatásában valamennyi érintett fogyatékossági terület pedagógiai és rehabilitációs feltételeit biztosítani kell, a helyi tantervben a követelmények, a továbblépés feltételeinek meghatározásánál a testi, érzékszervi fogyatékosság tényét figyelembe kell venni. A halmozottan sérült siket tanulók esetében a fejlesztési ciklusok is módosulhatnak, szükség esetén egyéni fejlesztési terv szerinti képzésük indokolt, ezek tervezése a helyi pedagógiai programokban és tantervekben történik.”

Source: https://magyarkozlony.hu/hivatalos-lapok/bde34869e8846458c676785435073ddde325b398/dokumentumok/dad5ac1e7be58d28df67d99a0bf4f97b6b24a379/letoltes